Leeus vry ook na AlbertsWillem Alberts. Foto: Facebook. Reg, die ervare Jannie du Plessis en die opwindende Carlu Sadie is reeds in die sakkie. Nou vry die Leeus ook na die dienste van Willem Alberts. Die Johannesburgers is sonder die dienste van staatmakers soos onder andere Kwagga Smith, Ruan Combrinck, Harold Vorster, Warren Whiteley en Malcolm Marx vir die 2020-Superrugbyseisoen en die 35-jarige oudleerling van Hoërskool Monument in Krugersdorp kan net die nodige doepa wees wat die Leeus benodig. Die “Bone Collector”, soos wat hy in die rugbywêreld bekendstaan, só gedoop omdat hy spelers kliphard kan plettervat, speel deesdae sy rugby vir Stade Francais in Frankryk. Maar dié Franse klub beleef ’n nagmerrie-seisoen en Alberts sal dalk wil terugkeer na die unie waar sy rugby destyds begin speel het. Die losvoorspeler van 1,92 m en 120 kg het 43 toetse vir die Springbokke gespeel en het ook vir die Haaie uitgedraf voordat hy homself in Europa gaan vestig het.